A BIZOTTSÁG HATÁROZATA
(2009. október 26.)
a kis hatótávolságú eszközök által használt rádióspektrum harmonizációjáról szóló 2006/771/EK határozat alapján Franciaország által kért eltérés engedélyezéséről
(az értesítés a C(2009) 8041. számú dokumentummal történt)
(Csak a francia nyelvű szöveg hiteles)
(2009/812/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra („rádióspektrum-határozat”) (1) és különösen annak 4. cikke (5) bekezdésére,
tekintettel a kis hatótávolságú eszközök által használt rádióspektrum harmonizációjáról szóló, 2006. november 9-i 2006/771/EK bizottsági határozatra (2) és különösen annak 3. cikke (2) bekezdésére,
tekintettel Franciaország 2009. június 29-i kérelmére,
mivel:
(1)
A 2009/381/EK határozattal (3) módosított 2006/771/EK határozat értelmében a tagállamok legkésőbb 2009. november 1-jéig kijelölik és a meghatározott paramétereknek megfelelően nem kizárólagos, interferenciamentes és nem védett alapon elérhetővé teszik a 2 400-2 483,5 MHz frekvenciasávot a szélessávú adatátviteli rendszerek és a rádiómeghatározó alkalmazások számára.
(2)
A 2006/771/EK határozat 3. cikkének (2) bekezdése kimondja, hogy a tagállamok eltérés útján átmeneti időszak és/vagy rádiófrekvencia-megosztási intézkedések alkalmazását igényelhetik a 676/2002/EK határozat 4. cikkének (5) bekezdése szerint.
(3)
Franciaország arról tájékoztatta a Bizottságot, hogy a 2 454-2 483,5 MHz részsávot jelenleg katonai rendszerek használják, és így nem áll módjában az előírt határidőre teljesíteni a 2006/771/EK határozatban meghatározott követelményeket.
(4)
Franciaország jelezte, hogy a honvédelmi minisztérium megkezdte a jelenleg használt felszerelések helyettesítésére szolgáló terv végrehajtását. 2012. július 1-jétől kezdődően a 2 400-2 483,5 MHz frekvenciasáv teljes mértékben elérhető lesz a szélessávú adatátviteli rendszerek és a rádiómeghatározó alkalmazások számára, összhangban a 2006/771/EK határozattal.
(5)
Franciaország egy 2009. június 29-én kelt levélben hivatalosan átmeneti időszakot kérelmezett a Bizottságtól, amely során a szélessávú adatátviteli rendszerek és a rádiómeghatározó alkalmazások használata a 2 454-2 483,5 MHz részsávban lenne lehetséges, az ország területén és kizárólag az alábbi feltételek mellett. Kültéri használat esetén ezek az eszközök kizárólag 10 mW teljesítménykorlát mellett használhatók. Beltéri használat esetén azonban ezek az eszközök a 2009/381/EK határozattal módosított 2006/771/EK határozat által megengedett maximális teljesítménnyel működhetnek, ami 100 mW EIRP a szélessávú adatátviteli rendszerek és 25 mW EIRP a rádiómeghatározó alkalmazások esetében. A szélessávú adatátviteli rendszereket és a rádiómeghatározó alkalmazásokat a 2006/771/EK határozatban meghatározott feltételek mellett lehet a 2 400-2 454 MHz részsávban használni.
(6)
Franciaország a kérelmét megfelelő információval és műszaki indokolással támasztotta alá, amely alapján megállapítható, hogy fennáll a katonai eszközökkel fellépő interferencia kockázata.
(7)
A franciaországi helyzet alakulását ismertető jelentés hozzájárul az átmeneti időszak zökkenőmentes lebonyolításához.
(8)
A rádióspektrum-bizottság tagjai a testület 2009. július 8-i ülésén jelezték, hogy az átmeneti eltérés ellen nem emelnek kifogást.
(9)
A kérelmezett eltérés nem késleltetné indokolatlan mértékben a 2009/381/EK határozattal módosított 2006/771/EK határozat végrehajtását, és nem teremtene indokolatlan különbségeket a tagállamok között a piaci verseny vagy a szabályozás tekintetében. Franciaország sajátságos helyzetét tekintve elégséges indoklás áll rendelkezésre, és helyénvaló elősegíteni a 2006/771/EK határozat teljes végrehajtását Franciaországban,
ELFOGADTA EZT A HATÁROZATOT:
1. cikk
Franciaország felhatalmazást kap arra, hogy az e határozatban meghatározott feltételek mellett eltérjen a 2006/771/EK határozatban foglalt kötelezettségeitől.
2. cikk
Franciaország felhatalmazást kap arra, hogy 2012. június 30-ig az anyaország területén a szélessávú adatátviteli rendszerek és a rádiómeghatározó alkalmazások teljesítményét a 2 454-2 483,5 MHz részsávban 10 mW EIRP értékre korlátozza az eszközök kültéri használata esetén, ide sorolva az olyan épülethez hasonlatos helyeken kívül történő használatot is, mint például a repülőgép, ahol jellemzően az árnyékolás biztosítja a szükséges csillapítást a más szolgálatokkal történő megosztás elősegítésére.
3. cikk
Franciaország 2010. december 31-ig jelentést nyújt be a Bizottságnak e határozat végrehajtásáról.
4. cikk
E határozat címzettje a Francia Köztársaság.
Kelt Brüsszelben, 2009. október 26-án.